Euroopan parlamentin päätöslauselma, joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2004, pääluokka IV — Yhteisöjen tuomioistuin



Virallinen lehti nro L 340 , 06/12/2006 s. 0034 - 0035



Euroopan parlamentin päätöslauselma, joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2004, pääluokka IV — Yhteisöjen tuomioistuin EUROOPAN PARLAMENTTI, joka - ottaa huomioon Euroopan unionin yleisen talousarvion varainhoitovuodeksi 2004 [1], - ottaa huomioon Euroopan yhteisöjen lopullisen tilinpäätöksen varainhoitovuodelta 2004 — Nide III (N6-0027/2005 — C6-0360/2005), - ottaa huomioon tilintarkastustuomioistuimen vuosikertomuksen varainhoitovuodelta 2004 sekä kertomuksen liitteinä olevat tarkastettujen toimielinten vastaukset [2], - ottaa huomioon tilintarkastustuomioistuimen EY:n perustamissopimuksen 248 artiklan mukaisesti antaman tarkastuslausuman tilien luotettavuudesta sekä tilien perustana olevien toimien laillisuudesta ja asianmukaisuudesta [3], - ottaa huomioon neuvoston 14. maaliskuuta 2006 antaman suosituksen (5971/2006 — C6-0092/2006), - ottaa huomioon EY:n perustamissopimuksen 272 artiklan 10 kohdan sekä 275 ja 276 artiklan, - ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 [4] ja erityisesti sen 50, 86, 145, 146 ja 147 artiklan, - ottaa huomioon 21. joulukuuta 1977 annetun Euroopan yhteisöjen yleiseen talousarvioon sovellettavan varainhoitoasetuksen [5], - ottaa huomioon työjärjestyksen 71 artiklan ja liitteen V, - ottaa huomioon talousarvion valvontavaliokunnan mietinnön ja kansalaisvapauksien sekä oikeus- ja sisäasioiden valiokunnan lausunnon (A6-0112/2006), 1. panee merkille, että yhteisöjen tuomioistuimen talousarvio oli vuonna 2004 yhteensä 235041565 euroa ja sen käyttöaste oli 94 prosenttia; 2. panee merkille, että laajentumisen vuoksi yhteisöjen tuomioistuimen henkilöstö lisääntyi vuonna 2004 noin 40 prosenttia [6]; 3. panee paheksuen merkille, että vuonna 2004 tuomioistuimelta jäi jälleen panematta täytäntöön useita sisäisen valvonnan standardeja; 4. panee merkille, että kuten tilintarkastustuomioistuimen vuosikertomuksen 9.13 kohdassa todettiin, tuomioistuimen sisäinen tarkastaja toimii "tarkistusyksikön" päällikkönä, joka toimittaa tulojen ja menojen hyväksyjän toimia koskevia ennakkotarkastuksia; on tilintarkastustuomioistuimen kanssa yhtä mieltä siitä, että osallistuminen tällä tavoin taloustapahtumien toteuttamiseen ei ole sisäisen tarkastajan tehtävässä edellytettävän riippumattomuuden mukaista; paheksuu, että vuonna 2003 nimitetty sisäinen tarkastaja ei ole vienyt päätökseen yhtäkään työohjelmaansa sisällytetyistä tarkastuksista; kehottaa yhteisöjen tuomioistuinta käyttämään ulkopuolista apua työohjelman vielä avoinna olevien tarkastuksien pian koittavassa päättämisessä; 5. pahoittelee, että yhteisöjen tuomioistuimen vuotuista toimintakertomusta ei voitu ottaa huomioon tilintarkastustuomioistuimen vuosikertomusta valmisteltaessa, koska sitä ei ollut laadittu tilintarkastustuomioistuimen tarkastuksen päättymiseen mennessä; on ymmärtänyt, että ongelma on ratkaistu vuoden 2005 vuotuisen toimintakertomuksen osalta; 6. huomauttaa, että yhteisöjen tuomioistuin, toisin kuin useimmat muut toimielimet, ei liitä vuotuiseen toimintakertomukseensa valtuutetun tulojen ja menojen hyväksyjän allekirjoittamaa tarkastuslausumaa; panee merkille, että yhteisöjen tuomioistuimen kirjaaja on kuitenkin laatinut ja allekirjoittanut 21. kesäkuuta 2005 päivätyn muistion, jossa yhteisöjen tuomioistuimen presidentille vakuutetaan vuoden 2004 tilien olevan asianmukaisia; kehottaa yhteisöjen tuomioistuinta laatimaan jatkossa kyseisen lausuman, ja toivoo, että asiasta säädetään varainhoitoasetuksen meneillään olevassa tarkistuksessa; 7. onnittelee yhteisöjen tuomioistuinta sen vuotuisen toimintakertomuksen ulkoasusta, sisällöstä ja helppolukuisuudesta sekä erityisesti kunkin luvun lopussa tehdystä arvioinnista koskien luvussa kuvattuihin toimiin liittyvien riskien tyyppiä ja niiden astetta; uskoo, että vuotuisten toimintakertomusten käyttökelpoisuutta voitaisiin kasvattaa, jos kaikki toimielimet toimisivat tämän esimerkin mukaisesti; 8. pitää myönteisenä, että yhteisöjen tuomioistuimen käsittelemien oikeustapausten keskimääräinen kesto lyheni vuonna 2004 20 kuukauteen verrattuna vuoteen 2003, jolloin se oli 25 kuukautta, huolimatta siitä, että käsiteltävien tapausten määrä on tasaisesti lisääntynyt; katsoo, että oikeustapausten käsittelyn kesto, joka on 20 kuukautta tapausta kohden, on yhä liian pitkä; kehottaa yhteisöjen tuomioistuinta lyhentämään vieläkin keskimääräistä käsittelyaikaa; 9. panee merkille, että vuonna 2004 ei toteutettu jälkitarkastuksia, koska ennakkotarkastusyksikön oli keskityttävä uusien rahoitusjärjestelyjen kehittämiseen; 10. panee merkille, että yhteisöjen tuomioistuimessa on meneillään suuri uusien kiinteistöjen rakennushanke, joka käsittää kaksi tornia ja "renkaan" (Anneau-rakennus), joissa on tilaa myös seuraavia laajentumisia silmällä pitäen yhteensä 40 tuomarille ja heidän kabineteilleen, ja joiden arvioidut kustannukset ovat 296924590 euroa (vuoden 2000 hinnoin); pyytää yhteisöjen tuomioistuimelta kirjallista kuvausta laskujen valvontaa ja hankkeiden tarkastusta koskevista järjestelyistä sekä selvitystä siitä, mitkä osapuolista kantavat kustannusten mahdollisiin ylityksiin liittyvän riskin; kehottaa yhteisöjen tuomioistuinta osoittamaan tälle suurelle rakennushankkeelle asianmukaisia tarkastajia, jotka seuraavat rakennushanketta jatkuvasti, tarkkailevat kustannuksia sekä aikataulujen noudattamista ja korjaavat niitä tarvittaessa; 11. tähdentää, että komission kesäkuussa 2005 laatimassa toimielinten välisiä kiinteistökustannuksia koskevassa vertailussa yhteisöjen tuomioistuimen käyttäjäkohtaiset kustannukset osoittautuivat korkeimmiksi (250 euroa/m2, mitä selittää kuitenkin yhteisöjen tuomioistuimen valitsema keskimääräistä lyhyempi takaisinmaksuaika (15 vuotta); 12. katsoo, että avoimuuden parantamiseksi on syytä lisätä tiedotusta komission puheenjohtajan ja jäsenten, yhteisön tuomioistuimen presidentin, tuomarien, julkisasiamiesten ja kirjaajan sekä Euroopan unionin virkamiestuomioistuimen presidentin, jäsenten ja kirjaajan palkkajärjestelystä 25. päivänä heinäkuuta 1967 annetusta neuvoston asetuksesta N:o 422/67/ETY, N:o 5/67/Euratom [7], jossa määritellään yhteisöjen tuomioistuimen tuomarien palkkajärjestelyt, esimerkiksi julkistamalla asetus yhteisöjen tuomioistuimen www-sivuilla; 13. panee merkille, että tällä hetkellä yhteisöjen tuomioistuin ei velvoita tuomareita ilmoittamaan taloudellisista eduistaan, kuten osakkeista, johtokuntien jäsenyyksistä tai konsulttisopimuksista; tähdentää, että sekä komission että parlamentin jäsenet ovat velvollisia ilmoittamaan taloudellista eduistaan julkisessa rekisterissä, ja että tilintarkastustuomioistuimen jäsenet esittävät taloudellisista eduistaan selvityksen tilintarkastustuomioistuimen presidentille; suosittelee, että vaikka asiasta ei tällä hetkellä ole olemassa oikeudellisia vaatimuksia, yhteisöjen tuomioistuin vaatii avoimuuden lisäämiseksi, että sellaiset velvoittavat säännöt laaditaan; 14. muistuttaa, että yhteisöjen tuomioistuimen virka-autojen käytön osalta parlamentin 27. lokakuuta 2005 antamassa päätöslauselmassa [8] pyydettiin yhteisöjen tuomioistuinta tarkistamaan 31. maaliskuuta 2004 tekemäänsä hallinnollista päätöstä 1. marraskuuta 2005 mennessä niin, että virka-autojen käyttö yksityistarkoituksiin kielletään. [1] EUVL L 53, 23.2.2004. [2] EUVL C 301, 30.11.2005, s. 1. [3] EUVL C 301, 30.11.2005, s. 9. [4] EYVL L 248, 16.9.2002, s. 1. [5] EYVL L 356, 31.12.1977, s. 1. [6] Lähde: vuotuinen toimintakertomus. [7] EYVL L 187, 8.8.1967, s. 1, asetus sellaisena kuin se on viimeksi muutettuna asetuksella (EY, Euratom) N:o 202/2005 (EUVL L 33, 5.2.2005, s. 1). [8] Hyväksytyt tekstit, P6_TA(2005)0410. --------------------------------------------------